**ΔΕΛΤΙΟ ΤΥΠΟΥ**

**Η Enterprise Greece στο HBio Forum 2025**

**Η Ελλάδα στο Προσκήνιο της Βιοτεχνολογίας: Από την Έρευνα στην Αγορά με Νέες Επενδυτικές Προοπτικές!**

**Αθήνα, 17 Μαρτίου 2025** | Για δεύτερη συνεχή χρονιά, η Enterprise Greece συμμετείχε ενεργά στο Hellenic Biocluster Forum 2025, ενισχύοντας τη θέση της Ελλάδας ως ανερχόμενο κόμβο καινοτομίας και επενδύσεων στον τομέα της βιοτεχνολογίας και των επιστημών υγείας. Με περισσότερους από 250 συμμετέχοντες από την Ελλάδα και το εξωτερικό, το φόρουμ που διοργανώνει ανά δύο έτη με επιτυχία το ελληνικό cluster Βιοτεχνολογίας ΗBio στην Αθήνα, ανέδειξε τις νέες προοπτικές που διαμορφώνονται για την ανάπτυξη και την επιχειρηματική αξιοποίηση της έρευνας στον τομέα της υγείας.

Κατά τη διάρκεια του HBio Forum 2025, η Enterprise Greece οργάνωσε περισσότερες από 50 συναντήσεις στο προωθητικό της booth με εκπροσώπους επιχειρήσεων, επενδυτών και φορέων του κλάδου. Στο πλαίσιο αυτών των επαφών, παρείχε ολοκληρωμένη πληροφόρηση για το επενδυτικό και επιχειρηματικό περιβάλλον της χώρας, τις τάσεις και προοπτικές που διαμορφώνονται στον τομέα της βιοτεχνολογίας, καθώς και για πρόσφατες επιτυχημένες επενδύσεις, οι οποίες επιβεβαιώνουν τη δυναμική ανάπτυξη του κλάδου και λειτουργούν ως εφαλτήριο για την προσέλκυση νέων κεφαλαίων και συνεργασιών.

Αναφερόμενος στην ελληνική παρουσία στο 4ο Hellenic Biocluster Forum, ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, τόνισε: «*Η Ελλάδα διαθέτει εξαιρετικό επιστημονικό δυναμικό, ανεπτυγμένες υποδομές και ένα συνεχώς εξελισσόμενο επενδυτικό περιβάλλον, το οποίο δημιουργεί ευνοϊκές συνθήκες για την ανάπτυξη της βιοτεχνολογίας. Η Enterprise Greece βρίσκεται στην πρώτη γραμμή προβάλλοντας τις ελληνικές εταιρείες στη διεθνή σκηνή και προσελκύοντας στρατηγικές συνεργασίες που ενισχύουν την ανάπτυξη του κλάδου. Η άριστη και διαχρονικά αποτελεσματική συνεργασία μας με το Hellenic Biocluster αποτελεί βασικό πυλώνα αυτής της στρατηγικής, συμβάλλοντας στην ανάδειξη των δυνατοτήτων του ελληνικού οικοσυστήματος βιοτεχνολογίας και στη στήριξη των πρωτοβουλιών που διαμορφώνουν το μέλλον του. Το HBio Forum αποτελεί μια καθοριστική πλατφόρμα δικτύωσης, ανταλλαγής γνώσης και διαμόρφωσης νέων επενδυτικών και επιχειρηματικών προοπτικών, οι οποίες ενισχύουν την ανταγωνιστικότητα της Ελλάδας στον παγκόσμιο χάρτη της καινοτομίας.»*

Το φετινό HBio Forum εστίασε σε πέντε βασικούς άξονες που καθόρισαν τη συζήτηση γύρω από τη βιοτεχνολογία και τις επιστήμες υγείας:

1. **Ανταγωνιστικότητα και Ανθεκτικότητα στην Ευρώπη**

Το φόρουμ ανέδειξε τη σημασία ενίσχυσης της ανταγωνιστικότητας και ανθεκτικότητας της Ευρώπης στον τομέα της βιοτεχνολογίας, με στρατηγικές που προάγουν την ανάπτυξη και την βιώσιμη εξέλιξη της βιομηχανίας στην περιοχή.

1. **Ευκαιρίες Στρατηγικών Συνεργασιών και Επενδύσεων**

Εστίασε στις επενδυτικές ευκαιρίες και τις στρατηγικές συνεργασίες που μπορούν να δημιουργήσουν ισχυρά οικοσυστήματα καινοτομίας. Ιδιαίτερη έμφαση δόθηκε στη σύνδεση της έρευνας με τη βιομηχανία και στην ενίσχυση της επιχειρηματικής δραστηριότητας στον τομέα.

1. **Αξιοποίηση Νέων Τεχνολογιών**

Αναλύθηκαν οι εξελίξεις στην προσωποποιημένη ιατρική και η ενσωμάτωση της Τεχνητής Νοημοσύνης και των Big Data στον τομέα της υγειονομικής φροντίδας, με στόχο τη βελτίωση της διάγνωσης και της θεραπείας, προσφέροντας σημαντικές προοπτικές για το μέλλον της υγείας.

1. **Βιοπαραγωγή και Μεταφορά Τεχνολογίας στην Αγορά**

Το φόρουμ παρουσίασε τη σημασία της βιοπαραγωγής ως αναπτυξιακή ευκαιρία για την Ευρώπη, εστιάζοντας στις προκλήσεις και τις δυνατότητες για την ενσωμάτωσή της στην αγορά, καθώς και στις στρατηγικές για την επιτυχή μεταφορά τεχνολογιών από το εργαστήριο στην αγορά.

1. **Pitching Session: Ανάδειξη Νεοφυών Επιχειρήσεων**

Στο πλαίσιο του φόρουμ, διεξήχθη Pitching Session, το οποίο ανέδειξε νέες και καινοτόμες νεοφυείς επιχειρήσεις στον τομέα της βιοτεχνολογίας και της υγείας. Οι συμμετέχουσες επιχειρήσεις παρουσίασαν τις λύσεις και τις τεχνολογίες τους σε επενδυτές και ειδικούς του κλάδου, ενισχύοντας τη σύνδεση της επιχειρηματικότητας με τις στρατηγικές επενδύσεις και την καινοτομία.

Στην τρίτη κατά σειρά και μία εκ των σημαντικότερων θεματικών ενοτήτων του φόρουμ με τίτλο «Επενδύοντας στην Καινοτομία», ο Διευθυντής Προσέλκυσης Επενδύσεων στους τομείς της Βιομηχανίας, της Τεχνολογίας και της Καινοτομίας της Enterprise Greece, κ. Ηλίας Ηλιάδης, παρουσίασε τη δυναμική επενδυτική πρόταση της Ελλάδας στον κλάδο της βιοτεχνολογίας και των επιστημών υγείας.

Στην τοποθέτησή του, ανέδειξε τα στρατηγικά πλεονεκτήματα που καθιστούν τη χώρα έναν ανερχόμενο προορισμό για επενδύσεις υψηλής τεχνολογικής αξίας, εστιάζοντας σε πέντε βασικούς άξονες:

1. **Αύξηση επενδύσεων σε Έρευνα & Ανάπτυξη**: Τα τελευταία χρόνια, οι ιδιωτικές δαπάνες για έρευνα και ανάπτυξη στον τομέα των επιστημών υγείας έχουν σημειώσει σημαντική άνοδο, αντιπροσωπεύοντας πλέον το 8% του συνόλου των ιδιωτικών επενδύσεων R&D στην Ελλάδα.
2. **Ισχυρό οικοσύστημα νεοφυούς επιχειρηματικότητας**: Οι επιστήμες υγείας αποτελούν έναν από τους πλέον δυναμικούς κλάδους της ελληνικής start-up σκηνής, αντιπροσωπεύοντας το 14% του συνόλου των νεοφυών επιχειρήσεων στη χώρα.
3. **Αξιοσημείωτη κλινική έρευνα**: Η Ελλάδα διαθέτει ισχυρό αποτύπωμα στον τομέα των κλινικών δοκιμών, έχοντας ολοκληρώσει περισσότερες από 2.500 κατά τη χρονική περίοδο 1998-2023, γεγονός που αναδεικνύει τη χώρα ως ανταγωνιστικό προορισμό για φαρμακευτική έρευνα.
4. **Διεθνής αναγνώριση στην καινοτομία**: Η Ελλάδα κατατάσσεται στην 45η θέση ανάμεσα σε 133 χώρες στον Global Innovation Index 2024, καταγράφοντας σταθερή πρόοδο στον τομέα της καινοτομίας.
5. **Ελκυστικό επενδυτικό πλαίσιο**: Η Ελλάδα προσφέρει ένα ευρύ φάσμα χρηματοδοτικών εργαλείων και επενδυτικών κινήτρων, προερχόμενο τόσο από το δημόσιο όσο και από τον ιδιωτικό τομέα.

Παράλληλα, ο κ. Ηλιάδης αναφέρθηκε στις βασικές προκλήσεις που καλείται να διαχειριστεί η χώρα και παράλληλα συνιστούν σημαντικές ευκαιρίες για την περαιτέρω ανάπτυξη του κλάδου. Τόνισε την ανάγκη για ισχυρότερη διασύνδεση της έρευνας με τη βιομηχανία, τη στοχευμένη ενίσχυση επενδυτικών και ερευνητικών σχεδίων υψηλής δυναμικής προστιθέμενης αξίας, καθώς και την ανάδειξη της βιοτεχνολογίας ως στρατηγικού τομέα για τη χώρα. Η επίτευξη αυτών των στόχων θα συμβάλει καθοριστικά στην προσέλκυση επιστημονικού, ερευνητικού και επενδυτικού κεφαλαίου, ενισχύοντας περαιτέρω τη θέση της Ελλάδας στον διεθνή χάρτη της βιοτεχνολογίας και της καινοτομίας.

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:** ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr